## Pravilnik o izmjenama i dopunama Pravilnika o koncesijama i dozvolama za obavljanje telekomunikacijskih usluga

### NN 106/2007 (17.10.2007.), Pravilnik o izmjenama i dopunama Pravilnika o koncesijama i dozvolama za obavljanje telekomunikacijskih usluga

# MINISTARSTVO MORA, TURIZMA, PROMETA I RAZVITKA

**3093**

Na temelju članka 24. stavka 7., 9., 10. i 11., članka 25. stavka 5. i 8.,
članka 29. stavka 4. i članka 31. stavka 1. Zakona o telekomunikacijama
(»Narodne novine«, broj 122/03., 158/03., 60/04. i 70/05.) ministar mora,
turizma, prometa i razvitka donosi

## PRAVILNIK

### O IZMJENAMA I DOPUNAMA PRAVILNIKA O KONCESIJAMA I DOZVOLAMA ZA OBAVLJANJE TELEKOMUNIKACIJSKIH USLUGA

Članak 1.

U Pravilniku o koncesijama i dozvolama za obavljanje telekomunikacijskih usluga
(»Narodne novine«, broj 49/04., 57/04., 123/04. i 26/05.) u članku 2. točke 1.,
2. i 3. mijenjaju se i glase:
1. *pokretna mreža druge generacije (2G)*: pokretna telekomunikacijska mreža koja
se temelji na telekomunikacijskim normama i tehnologijama sustava GSM (što
obuhvaća sustave E-GSM, GSM 900 i/ili GSM/DCS-1800),
2. *pokretna mreža treće generacije (3G)*: pokretna telekomunikacijska mreža koja
se temelji na telekomunikacijskim normama i tehnologijama sustava UMTS (IMT),
3. *kombinirana pokretna mreža*: pokretna telekomunikacijska mreža koja se temelji
na telekomunikacijskim normama i tehnologijama sustava GSM i UMTS,«
Iza točke 5. dodaje se točka 6. koja glasi:
»6. *regija*: zemljopisno područje sastavljeno od triju ili više susjednih
županija, odnosno Grada Zagreba i jedne ili više susjednih županija.«

Članak 2.

U članku 3. stavak 1. mijenja se i glasi:
»(1) Vrijeme trajanja koncesije za frekvenciju za obavljanje pojedinih
telekomunikacijskih usluga u pokretnoj i nepokretnoj telekomunikacijskoj mreži
određuje se ovisno o vrsti i složenosti telekomunikacijske usluge i području
koncesije, i to prema Tablici 1. u Prilogu 1. koji čini sastavni dio ovoga
Pravilnika.«
Stavak 2. briše se.
Dosadašnji stavak 3. postaje stavak 2.

Članak 3.

U članku 5. dodaje se stavak 3. koji glasi:
»(3) Iznimno, postojeći koncesionar, koji sudjeluje u postupku natječaja radi
obnove koncesije iz članka 31. stavka 2. Zakona, dokazuje ispunjavanje mjerila
iz stavka 1. ovoga članka na način utvrđen u članku 19. stavku 2. i članku 20.
stavku 3. ovoga Pravilnika.«

Članak 4.

Članak 10. mijenja se i glasi:
»Natječajnu dokumentaciju izrađuje Agencija, a utvrđuje je Vijeće Agencije prije
donošenja odluke o raspisivanju natječaja.«

Članak 5.

U članku 19. dodaje se stavak 2. koji glasi:
»(2) Iznimno od odredbe iz stavka 1. ovoga članka, postojeći koncesionar iz
članka 5. stavka 3. ovoga Pravilnika u ponudi ne dostavlja podatke iz stavka 1.
točke 6., 7., 8. i 9. ovoga članka.«

Članak 6.

U članku 20. dodaje se novi stavak 3. koji glasi:
»(3) Iznimno, postojeći koncesionar iz članka 5. stavka 3. ovoga Pravilnika mora
dokazati pravnu osobnost i financijsku sposobnost te dostaviti vjerodostojne
dokaze o obavljanju telekomunikacijskih usluga u skladu s važećim ugovorom o
koncesiji.«
Dosadašnji stavak 3. postaje stavak 4.

Članak 7.

U članku 21. stavak 1. mijenja se i glasi:
»(1) Agencija mora uvjete, koji dokazuju sposobnosti podnositelja ponuda iz
članka 20. stavka 1. i 3. ovoga Pravilnika, navesti u natječajnoj dokumentaciji.
Uvjeti i dokazi o sposobnosti jednaki su za sve podnositelje ponuda, osim
postojećih koncesionara u slučaju iz članka 20. stavka 3. ovoga Pravilnika.«

Članak 8.

Članak 31. mijenja se i glasi:
»Koncesionar javnih telekomunikacijskih usluga uz uporabu radiofrekvencijskog
spektra u sustavu pokretne mreže druge generacije mora ispuniti osnovne uvjete
glede kakvoće usluge i raspoloživosti telekomunikacijske mreže na temelju
sljedeće pokrivenosti:
1. za sustave E-GSM i GSM 900 – najmanje 75% stanovništva ili 60% područja
Republike Hrvatske, u razdoblju od dvije godine od dana dobivanja koncesije,
2. za sustav GSM/DCS-1800 – najmanje 40% stanovništva ili 50% područja Republike
Hrvatske, u razdoblju od tri godine od dana dobivanja koncesije.«

Članak 9.

Članak 32. mijenja se i glasi:
»(1) Koncesionar javnih telekomunikacijskih usluga uz uporabu
radiofrekvencijskog spektra u sustavu pokretne mreže treće generacije ili u
sustavu kombinirane pokretne mreže mora ispuniti osnovne uvjete glede kakvoće
usluge i raspoloživosti telekomunikacijske mreže na temelju sljedeće
pokrivenosti:
1. najmanje 25% stanovništva Republike Hrvatske – u razdoblju od dvije godine od
dana dobivanja koncesije,
2. najmanje 50% stanovništva Republike Hrvatske – u razdoblju od pet godina od
dana dobivanja koncesije.
(2) Radiofrekvencijski spektar, koji se dodjeljuje koncesionarima javnih
telekomunikacijskih usluga uz uporabu radiofrekvencijskog spektra u sustavu
pokretne mreže treće generacije, obuhvaća 2×15 MHz uparenog frekvencijskog
pojasa i 5 MHz neuparenog frekvencijskog pojasa.«

Članak 10.

Članak 33. mijenja se i glasi:
»(1) Postojećem koncesionaru javnih telekomunikacijskih usluga uz uporabu
radiofrekvencijskog spektra u sustavu pokretne mreže druge generacije ili u
sustavu kombinirane pokretne mreže Vijeće Agencije može, na njegov zahtjev i uz
uvažavanje načela transparentnosti i nediskriminacije, dodijeliti dodatni
raspoloživi frekvencijski pojas namijenjen sustavu GSM, radi proširenja
kapaciteta u svrhu ispunjavanja propisanih uvjeta glede kakvoće usluge i
raspoloživosti telekomunikacijske mreže.
(2) Dodatni frekvencijski pojas iz stavka 1. ovoga članka dodjeljuje se na
razdoblje do isteka valjanosti pripadajućeg ugovora o koncesiji, o čemu će se
sklopiti odgovarajući dodatak tom ugovoru.«

Članak 11.

Članak 34. mijenja se i glasi:
»Koncesionar javnih telekomunikacijskih usluga uz uporabu radiofrekvencijskog
spektra u sustavu kombinirane pokretne mreže ima pravo na odgodu početka
obavljanja javnih telekomunikacijskih usluga uz uporabu radiofrekvencijskog
spektra u sustavu pokretne mreže treće generacije, uz prethodnu suglasnost
Vijeća Agencije, u trajanju od najviše dvije godine od dana dobivanja
koncesije.«

Članak 12.

U članku 35. stavku 1. riječ: »Koncesionari« zamjenjuje se riječima: »Postojeći
koncesionari«, a riječi: »(GSM 900, GSM/DCS-1800)« brišu se.
U stavku 2. riječ: »(GSM/DCS-1800)« briše se.

Članak 13.

U članku 41. stavak 4. mijenja se i glasi:
»(4) Određeno trgovačko društvo može podnijeti samo jedan zahtjev iz članka 38.
ovoga Pravilnika za davanje koncesije u određenom dijelu radiofrekvencijskog
spektra te za određeno područje koncesije.«

Članak 14.

U članku 43. stavku 4. riječi: »stručne poslove« zamjenjuju se riječima:
»stručne i tehničke poslove«.
Stavak 5. mijenja se i glasi:
»(5) Planove dodjele radijskih frekvencija koje se odnose na frekvencijsko
područje radija i televizije, s pregledom dodijeljenih i raspoloživih radijskih
frekvencija i drugim potrebnim tehničkim podacima, Agencija redovito, a najmanje
svaka tri mjeseca, dostavlja Agenciji za elektroničke medije.«

Članak 15.

Naslov iznad članka 49. i članak 49. brišu se.
Dosadašnji članci 50. i 51. postaju članci 49. i 50. ovoga Pravilnika.

Članak 16.

U Prilogu 1. Tablica 1. mijenja se i glasi:

*»Tablica 1.*

|  |  |  |  |  |  |  |
| --- | --- | --- | --- | --- | --- | --- |
| Red.  br. | TELEKOMUNIKACIJSKE USLUGE | VRIJEME TRAJANJA KONCESIJE (u godinama) | | | | |
| Republika  Hrvatska | Regija s više od 1.000.000 stanovnika | Grad Zagreb ili regija do 1.000.000 stanovnika | Županija | Grad ili općina |
| 1. | Usluge u pokretnoj mreži druge generacije (GSM) | 10 | 10 | 10 | – | – |
| 2. | Usluge u pokretnoj mreži treće generacije (UMTS) | 20 | 15 | 15 | – | – |
| 3. | Usluge u kombiniranoj pokretnoj mreži (GSM i UMTS) | 20 | 15 | 15 | – | – |
| 4. | Ostale usluge u pokretnoj mreži s prijenosom govora, bez usluga pod točkama 1. do 3. ove Tablice | 10 | 8 | 8 | 5 | 5 |
| 5. | Usluge u nepokretnoj mreži (putem bežičnog pristupa   lokalnoj petlji) | 10 | 8 | 8 | 8 | – |

Članak 17.

Postojećim koncesionarom u smislu odredbe članka 2. točke 5. Pravilnika o
koncesijama i dozvolama za obavljanje telekomunikacijskih usluga (»Narodne
novine«, broj 49/04., 57/04., 123/04. i 26/05.) smatra se svaki koncesionar
javnih telekomunikacijskih usluga uz uporabu radiofrekvencijskog spektra u
pokretnoj telekomunikacijskoj mreži koji obavlja telekomunikacijske usluge na
dan stupanja na snagu ovoga Pravilnika.

Članak 18.

Postojeći koncesionar, koji je sklopio ugovor o nacionalnom roamingu u smislu
odredbe članka 36. Pravilnika o koncesijama i dozvolama za obavljanje
telekomunikacijskih usluga (»Narodne novine«, broj 49/04., 57/04., 123/04. i
26/05.), ima pravo na produljenje ugovora o nacionalnom roamingu, uz prethodnu
suglasnost Vijeća Hrvatske agencije za telekomunikacije, u trajanju od najviše
dvije godine od dana isteka valjanosti tog ugovora.

Članak 19.

Vrijeme trajanja koncesije u ugovorima o koncesiji postojećih koncesionara
javnih telekomunikacijskih usluga uz uporabu radio­frekvencijskog spektra u
nepokretnoj telekomunikacijskoj mreži uskladit će se, na njihov zahtjev, s
odredbama ovoga Pravilnika, o čemu će se sklopiti odgovarajući dodatak ugovoru o
koncesiji.

Članak 20.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/07-02/44
Urbroj: 530-10-07-1
Zagreb, 1. listopada 2007.

Ministar
**Božidar Kalmeta, dipl. ing**., v. r.

Pravilnik, NN 106/2007-3093
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)